b'\n_START_ARTICLE_\nMS \xc2\xabGranvin\xc2\xbb\n_START_SECTION_\nLokalrutefart i Hardanger\n_START_PARAGRAPH_\n\xc2\xabGranvin\xc2\xbb ble levert fra AS Mjellem og Karlsen i Bergen til Hardanger Sunnhordlandske Dampskipselskap (HSD) i oktober 1931. Den var byggenummer 63 ved verftet. \xc2\xabGranvin\xc2\xbb ble brukt til lokalrutefart i Hardanger og fraktet b\xc3\xa5de passasjerer, gods og biler. Om sommeren 1931 til 1934 gikk den ogs\xc3\xa5 turistruten mellom Norheimsund\xe2\x80\x93Eidfjord\xe2\x80\x93Ulvik. I 1935 ble turistruten overtatt av MS \xc2\xabEidfjord\xc2\xbb._NEWLINE_Den 21. februar 1933 gikk Granvin kom ut av kurs og gikk p\xc3\xa5 grunn p\xc3\xa5 Tjuvahomen nord for \xc3\x98ystese. Den ble liggende delvis under vann men ble berget av Hercules. Granvin var da p\xc3\xa5 vei fra Hardanger til Bergen og det var kraftig sn\xc3\xb8v\xc3\xa6r da grunnst\xc3\xb8tingen skjedde._NEWLINE_Natt til 25. april 1940 fraktet \xc2\xabGranvin\xc2\xbb og \xc2\xabEidfjord\xc2\xbb norske soldater fra Kinsarvik til Granvin, da fem tyske motortorpedob\xc3\xa5ter angrep de de norske styrkene i Ulvik. \xc2\xabEidfjord\xc2\xbb ble tatt som tysk krigsbytte, mens \xc2\xabGranvin\xc2\xbb rakk \xc3\xa5 komme seg ut f\xc3\xb8r selve angrepet. Under krigen fortsatte den i rutefart._NEWLINE_I 1968 ble Granvin solgt til Olav Linga p\xc3\xa5 Folkedal i Granvin og leid tilbake til HSD for fortsatt bruk i lokalruten mellom Granvin og Ulvik. Den ble noe bygget om, blant annet ble salongen forann fjernet til fordel for et st\xc3\xb8rre lasterom og masten ble flyttet forover. Granvin fikk ny motor, 3syl 2tev Wichmann 3ACA 300bhk._NEWLINE_P\xc3\xa5 grunn av veiutbygging og \xc3\xa5pningen av Vallaviktunnelen ble ruten mellom Granvin og Ulvik lagt ned. \xc2\xabGranvin\xc2\xbb gikk siste turen rundt Oksenhalv\xc3\xb8ya 30. april 1987.\n_START_SECTION_\nVeteranskip\n_START_PARAGRAPH_\nI mars 1988 kj\xc3\xb8pte Veteranskipslaget Fjordab\xc3\xa5ten \xc2\xabGranvin\xc2\xbb med tanke p\xc3\xa5 bevaring som veteranb\xc3\xa5t. Kj\xc3\xb8pesummen var 800.000 kroner. Vinteren 1988/89 ble \xc2\xabGranvin\xc2\xbb delvis restaurert, masten ble flyttet tilbake, og den skorsteinen ble tilbakef\xc3\xb8rt lik den originale. Salongen og lugarene forann i skipet ble ogs\xc3\xa5 tilbakef\xc3\xb8rt. Etter ombyggingen fikk \xc2\xabGranvin\xc2\xbb passasjersertifikat p\xc3\xa5 100 passasjerer. Siden har \xc2\xabGranvin\xc2\xbb g\xc3\xa5tt i oppdrag som veteranb\xc3\xa5t i Hordaland og deltatt p\xc3\xa5 kulturarrangement og stevner langs Vestlandskysten, i Oslo, G\xc3\xb8teborg og i K\xc3\xb8benhavn._NEWLINE_I 1995 fikk \xc2\xabGranvin\xc2\xbb status som verneverdig fart\xc3\xb8y av Riksantikvaren, og den 27. oktober 2011 ble \xc2\xabGranvin\xc2\xbb fredet av Riksantikvaren._NEWLINE_Den 28. juni 2005 grunnst\xc3\xb8tte \xc2\xabGranvin\xc2\xbb i Raunefjorden, ikke langt fra Sletten kai. B\xc3\xa5ten var p\xc3\xa5 vei fra Stord til Bergen med mannskap p\xc3\xa5 fire og ingen passasjerer. Ingen ble skadd, og \xc2\xabGranvin\xc2\xbb fikk et mindre opphold p\xc3\xa5 verft for \xc3\xa5 utbedre skadene. Den 25. august 2015 gikk \xc2\xabGranvin\xc2\xbb p\xc3\xa5 grunn i Nordhordland. En passasjer fikk mindre skader._NEWLINE_I 2016 vil \xc2\xabGranvin\xc2\xbb g\xc3\xa5 gjennom et st\xc3\xb8rre vedlikeholdsarbeid som er planlagt \xc3\xa5 v\xc3\xa6re ferdig til 2017-sesongen.'